Para outras páxinas con títulos homónimos véxase: Amígdala.
Localización da amígdala farínxea en verde.
En anatomía, a **amígdala farínxea**, tamén chamada **tonsila farínxea** (TA en latín *tonsilla pharyngea*) ou **adenoide** é unha masa de tecido linfático situada na parte posterior das fosas nasais, no teito da nasofarinxe, onde as fosas nasais se comunican coa garganta.

O agrandamento da amígdala farínxea denomínase hipertrofia adenoide, coñecida como vexetacións adenoides, que pode dificultar o paso de aire.

Estrutura
---------

A amígdala farínxea é unha masa de tecido linfático situada na parte posterior das fosas nasais, no teito da nasaofarinxe, onde esta se comunica coa garganta. A diferenza das amígdalas palatinas, ten un epitelio pseudoestatificado. A amígdala farínxea forma parte do denominado anel de Waldeyer de tecido linfoide, que tamén comprende as amígadalas palatinas e as amígdalas linguais e as amígdalas tubáricas do oído.

### Desenvolvemento

A amígdala farínxea desenvólvese a partir da infiltración subepitelial de linfocitos despois da 16ª semana de vida embrional. Despois do nacemento, empezan a agrandarse ata os 5 ou 6 anos de idade.

### Función

Forma parte do sistema inmunitario e atrapa e recoñece patóxenos, como bacterias e virus. En resposta a estes microorganismos, a amígdala farínxea produce células T e células B para combater a infección, contribuíndo á síntese de inmunoglobulinas IgA, colaborando coa memoria inmunolóxica do corpo.

Agrandamento
------------

Imaxe 3D mostrando a hipertrofia das adenoides.
Un agrandamento anormal da amígdala farínxea ou hipertrofia adenoide (vexetacións adenoides), pode chegar a ser ás veces do tamaño dunha pelota de pimpón e chegar a bloquear completamente o fluxo de aire a través das vías nasais. Cando o agrandamento non é tan grande, non bloquea o paso do aire, pero si o dificulta, facendo que sexa máis dificultoso respirar polo nariz, e contribúe ás rouquéns, pero non dificulta a respiración pola boca. Tamén pode afectar en parte á emisión da voz.

A infección das adenoides pode causar síntomas como unha excesiva produción de moco, que se pode tratar coa súa extirpación. A extirpación cirúrxica da amígdala farínxea denomínase adenoidectomía. Non obstante, pode volver a crecer nun 19% dos casos despois da súa extirpación.

### Facies adenoide

O agrandamento das adenoides, especialmente en nenos, causa un aspecto atípico na face denominado *facies adenoide*, caracterizada por unha face alongada, respiración bucal, incisivos prominentes, maxilar hipoplástico, labio superior curto, nariz elevado e arco palatino alto.

Notas
-----

1. ↑  "Definition of ADENOID". *www.merriam-webster.com* (en inglés). Consultado o 2018-05-05.
2. ↑  Histoloxía no KUMC *lymphoid-lymph06*
3. ↑  "Anatomy, Head and Neck: Adenoids". *National Library of Medicine*. National Library of Medicine. Consultado o 2 de xuño de 2023.
4. ↑  Lesinskas, Eugenijus; Drigotas, Martynas (2009-04-01). "The incidence of adenoidal regrowth after adenoidectomy and its effect on persistent nasal symptoms". *European Archives of Oto-Rhino-Laryngology* **266** (4): 469–473. ISSN 1434-4726. PMID 19093130. doi:10.1007/s00405-008-0892-5.
5. ↑  "Adenoids". MedlinePlus, US National Library of Medicine. 13 de setembro de 2022. Consultado o 23 de xullo de 2023.
6. ↑  Jefferson, Yosh (2017-02-01). "Mouth breathing: adverse effects on facial growth, health, academics, and behavior". *General Dentistry* **58** (1): 18–25; quiz 26–27, 79–80. ISSN 0363-6771. PMID 20129889.
7. ↑  Wahba, Mohammed. "Adenoid facies". *Radiopaedia.org*. Radiology Reference Article. Consultado o 2016-11-06.

Véxase tamén
------------

### Outros artigos

* Amígdala palatina
* Amígdalas linguais
* Anel de Waldeyer

### Ligazóns externas

* "Anatomy diagram: 25420.000-1". *Roche Lexicon - illustrated navigator*. Elsevier. Arquivado dende o orixinal o 2015-02-26.
* *Adenoids: What They Are, How To Recognize Them, What To Do For Them*
* Histology at usuhs.mil
* Histology at udel.edu
* /drtbalu otolaryngology online

|  |  |
| --- | --- |
| Control de autoridades | 
* Wd: Q552087
* BRE: 1800551
* EBID: ID
* GEC: 0167429
* JSTOR: adenoids
* MAG: 2781163425

 |

|  |  |
| --- | --- |
| Identificadores | 
* FMA: 54970
* MeSH: D000234
* MeSH: A10.549.100
* TA: A05.3.01.006
* Uberon: 0001732
* UMLS: C0001428

 |